Centurion-pad gesluit oor sinkgat(Foto: Tshwane-metropolisie) Motoriste wat in die Valhalla-omgewing in Centurion ry, is gemaan om Snake Valley-weg (M24) tussen Ou Johannesburg-weg (R101) en Fjordweg weens ’n sinkgat te vermy. Die stuk pad is gesluit nadat daar verlede week groot krake op die pad opgemerk is, het sr.supt. Isaac Mahamba, woordvoerder van die Tshwane-metropolisie, gesê. “Aanvanklik is slegs een baan van die pad geraak, maar dit het later oor al vier bane van die pad gestrek.” Die grootte en diepte van die krake het toegeneem en dit is as ’n sinkgat geklassifiseer. “Die gebied wat geraak word, strek van binne die weermag se eiendom, oor die pad tot aan die suidekant. “Dit moet beklemtoon word dat die pad onveilig is vir motoriste en voetgangers. Die stad doen ’n beroep op lede van die publiek in die Valhalla-omgewing om versigtig te wees en van alternatiewe roetes gebruik te maak.” Ondersoeke is aan die gang om die omvang van die sinkgat vas te stel sodat voorbereidings vir die herstel daarvan gedoen kan word. (Foto: Tshwane-metropolisie)